b"\n_START_ARTICLE_\nVaga de La Canadenca\n_START_SECTION_\nInici de la vaga\n_START_PARAGRAPH_\nEl conflicte va comen\xc3\xa7ar al gener de 1919 quan l'empresa Riegos y Fuerza del Ebro , filial de la Barcelona Traction Light and Power (coneguda per \xc2\xabLa Canadenca\xc2\xbb per ser de capital canadenc), va introduir canvis en les condicions de treball del personal de facturaci\xc3\xb3, cosa que representava una disminuci\xc3\xb3 dels sous. Els treballadors van demanar l'assessorament i suport del Sindicat \xc3\x9anic d'Aigua, Gas i Electricitat de la CNT, i aleshores la direcci\xc3\xb3 de l'empresa respongu\xc3\xa9 amb l'acomiadament de vuit dels treballadors afectats. El 5 de febrer, la resta del personal de facturaci\xc3\xb3 es va declarar en vaga de bra\xc3\xa7os caiguts, en solidaritat amb els seus companys. La nova resposta de la direcci\xc3\xb3 de l'empresa fou l'acomiadament de 140 treballadors de la secci\xc3\xb3 de facturaci\xc3\xb3, substituint-los per personal d'altres seccions._NEWLINE_Aleshores els treballadors del departament de Producci\xc3\xb3 i Distribuci\xc3\xb3 es van solidaritzar amb els acomiadats, i el dia 8 de febrer la vaga era gaireb\xc3\xa9 total a l'empresa. El 10 de febrer, la direcci\xc3\xb3 de La Canadenca va llen\xc3\xa7ar un ultim\xc3\xa0tum als vaguistes. La tensi\xc3\xb3 augment\xc3\xa0 encara m\xc3\xa9s en ser assassinat un cobrador de la companyia. El dia 21 de febrer, el Sindicat \xc3\x9anic d'Aigua, Gas i Electricitat de la CNT declarava la vaga a tot el sector i a les empreses participades per La Canadenca (Catalana de Gas, Ferrocarril de Sarri\xc3\xa0 a Barcelona i Societat General d'Aig\xc3\xbces)."